Document ID: 32014D0848

KOMISJONI RAKENDUSOTSUS,
26. november 2014,
millega muudetakse otsust 2010/4/EL, Euratom, millega antakse Bulgaariale luba kasutada ülemöödunud aastale eelnevate aastate statistikat ja käibemaksu omavahendite baasi arvutamisel teatavaid ligikaudseid arvestusi
(teatavaks tehtud numbri C(2014) 8929 all)
(Ainult bulgaariakeelne tekst on autentne)
(2014/848/EL, Euratom)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Aatomienergiaühenduse asutamislepingut,
võttes arvesse nõukogu 29. mai 1989. aasta määrust (EMÜ, Euratom) nr 1553/89 käibemaksust laekuvate omavahendite kogumise kindla ühtse korra kohta, (1) eriti selle artikli 4 lõiget 4 ja artikli 6 lõike 3 teist lõiku,
olles konsulteerinud omavahendite nõuandekomiteega
ning arvestades järgmist:
(1)
Eelarveaasta puhul, mille jaoks käibemaksu omavahendite baas tuleb arvutada, on nüüd Bulgaarial määruse (EMÜ, Euratom) nr 1553/89 artikli 4 lõikele 4 vastaval tehingute statistilistesse liikidesse rühmitamisel võimalik kasutada ülemöödunud eelarveaasta rahvamajanduse arvepidamist. Seepärast ei ole Bulgaarial 2013. eelarveaasta järgselt enam vaja luba ülemöödunud aastale eelnenud aastate rahvamajanduse arvepidamise kasutamiseks. Seepärast tuleks artikli 1 kohaldamist ajaliselt piirata 31. detsembrini 2013.
(2)
Nõukogu direktiivi 2006/112/EÜ (2) artikli 390a kohaselt võib Bulgaaria säilitada selle direktiivi X lisa B osa punktis 10 osutatud rahvusvahelise reisijateveo suhtes maksuvabastuse oma riigis ühinemiskuupäeval kehtinud tingimuste kohaselt seni, kuni sama maksuvabastust kohaldatakse mõnes 31. detsembril 2006 ühendusse kuulunud liikmesriigis. Kõnealuseid tehinguid tuleb arvesse võtta käibemaksu omavahendite baasi kindlaksmääramisel.
(3)
Bulgaaria taotles komisjonilt luba kasutada käibemaksu omavahendite baasi arvutamisel teatavaid ligikaudseid arvestusi, kuna tal ei ole võimalik käibemaksu omavahendite baasi direktiivi 2006/112/EÜ X lisa B osa punktis 10 osutatud tehingute puhul täpselt välja arvutada. Arvestades kõnealuste tehingute mõju Bulgaaria käibemaksu omavahendite kogubaasile, tooksid need arvutused tõenäoliselt kaasa põhjendamatu halduskulu. Bulgaarial on võimalik teha sellist liiki tehingute puhul arvutusi ligikaudsete arvestuste alusel. Seepärast tuleks Bulgaarial lubada kasutada käibemaksu omavahendite baasi arvutamiseks ligikaudseid arvestusi.
(4)
Läbipaistvuse ja õiguskindluse huvides on asjakohane loa kohaldatavust ajaliselt piirata.
(5)
Seepärast tuleks komisjoni otsust 2010/4/EL, Euratom (3) vastavalt muuta,
ON VASTU VÕTNUD KÄESOLEVA OTSUSE:
Artikkel 1
Otsust 2010/4/EL, Euratom muudetakse järgmiselt.
1)
Artiklid 1 ja 2 asendatakse järgmisega:
„Artikkel 1
Bulgaarial lubatakse alates 1. jaanuarist 2009 kuni 31. detsembrini 2013 määruse (EMÜ, Euratom) nr 1553/89 artikli 4 lõikele 4 vastaval, käibemaksumäärast lähtuval tehingute statistilistesse liikidesse rühmitamisel kasutada eelarveaasta puhul, mille jaoks käibemaksu omavahendite baas tuleb arvutada, üleülemöödunud või üleüleülemöödunud eelarveaasta rahvamajanduse arvepidamise andmeid.
Artikkel 2
Käibemaksu omavahendite baasi arvutamiseks alates 1. jaanuarist 2009 kuni 31. detsembrini 2018 on Bulgaarial luba kasutada direktiivi 2006/112/EÜ X lisa B osa punktis 10 osutatud rahvusvahelise reisijateveo puhul ligikaudseid arvestusi.”
2)
Artikkel 3 jäetakse välja.
Artikkel 2
Käesolev otsus on adresseeritud Bulgaaria Vabariigile.
Brüssel, 26. november 2014

Labels: 2
19
8
3
18
15